
R A P O R T

asupra propunerii legislative privind înlocuirea tichetelor de masă cu contravaloarea lor, prin virament pe carduri de masă
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă privind înlocuirea tichetelor de masă cu contravaloarea lor, prin virament pe carduri de masă, trimisă cu adresa nr. Pl.x 673 din 13 septembrie 2006.
La întocmirea prezentului raport Comisia a avut în vedere avizele:

· Consiliului Legislativ (nr.504/07.04.2006 - favorabil)

· Comisiei pentru buget, finanţe şi bănci (nr.581/05.10.2006 - negativ)

· Comisiei juridice, de disciplină şi imunităţi (nr.31/1073/02.10.2206 - favorabil)

precum şi punctul de vedere al Guvernului (nr.1442/05.05.2006 - negativ).

Propunerea legislativă are ca obiect de reglementare instituirea unui sistem prin care personalul încadrat prin încheierea unui contract individual de muncă să beneficieze de o alocaţie individuală de hrană, înlocuindu-se tichetele de masă cu contravaloarea lor, prin plată electronică sub forma cardurilor de masă.
Comisia propune Plenului Camerei Deputaţilor respingerea propunerii legislative deoarece numărul foarte mare de beneficiari şi dispersia lor teritorială şi zonală nu permite în prezent înlocuirea tichetelor de masă cu un card special emis de o unitate bancară întrucât, în marea lor majoritate, magazinele sau unităţile de alimentaţie publică unde salariaţii pot utiliza astfel de carduri nu sunt dotate cu cititoare de carduri.

De asemenea, propunerea elimină stimularea organizării de cantine-restaurant sau bufete de către angajatori, în calitate de unităţi emitente, pentru salariaţii proprii, posibilitate prevăzută de Legea nr.142/1998 privind acordarea tichetelor de masă, cu modificările şi completările ulterioare, şi utilizată în prezent.
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

3. La dezbateri au participat, în conformitate cu prevederile art.55 din Regulamentul Camerei Deputaţilor, republicat:

a) din partea Guvernului: d-l Cătălin Dănilă – Secretar de Stat, Ministerul Muncii, Solidarităţii Sociale şi Familiei 
b) invitat: d-l Florin Stamate – director, Ministerul Muncii, Solidarităţii Sociale şi Familiei.
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu 11 voturi pentru, 3 voturi împotrivă şi 2 abţineri.

5. Propunerea legislativă a fost respinsă de Senat în şedinţa din 7 septembrie 2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma dezbaterii în şedinţa din 24 octombrie 2006, Comisia propune plenului Camerei Deputaţilor  respingerea  propunerii legislative.

